Dunaszekcső Község Képviselő-testülete
1/1996.

Jegyzőkönyv

Készült a Dunaszekcső Községi Önkormányzat képviselő-testülete 1996. január 11-én megtartott üléséről. 

Jelen vannak:   Hegedűs György polgármester

Draskovits Pál

Faller János

Guzsván Lajosné

Harsányi János

Hetényi Ádám

Schmidt József

Dr. Schmidt József

Szödényi István

Tóth András képviselők

Pest Éva jegyző 

Igazoltan távol: Galambosi László

Hegedűs György polgármester köszönti a megjelenteket, most már a képviselő-testület ülésén. A megelőző egy órában a képviselők dr. Wekler Ferenc országgyűlési képviselővel találkozhattak. A polgármester megállapítja, hogy az ülés határozatképes, mert a 11 fő képviselő közül 10 megjelent. Az ülést megnyitja, és javaslatot tesz a napirendi pontokra, melyhez Dr. Schmidt József újabb két napirendet javasol. A testület a napirendi pontokat vita nélkül elfogadta:

1.) Lejárt határidejű határozatok

Előadó: Hegedűs György polgármester

2.) Étkezési nyersanyagnormák meghatározása

Előadó: Hegedűs György polgármester

3.) Lakások és nem lakás céljára szolgáló helyiségek bérleti díjának emelése

Előadó: Hegedűs György polgármester

4.) A szemétszállítás éves díjának emelése

Előadó: Hegedűs György polgármester

5.) Ünnepélyes családi események díjtételének emelése

Előadó: Pest Éva Jegyzőkönyv

6.) Balatoni táborozási díjak meghatározása

Előadó: Dr. Schmidt József képviselő-testület

7.) Egészségügy finanszírozása

Előadó: Dr. Schmidt József 

8.) Egyebek

Napirend tárgyalása

1. napirendi pont: Hegedűs György polgármester tájékoztatja a jelenlevőket, hogy lejárt határidejű határozat nincs. Fontosabb eseményként elmondja, hogy a Baranya Megyei Közgyűlés Hivatala megkereste a Honfoglalás évfordulójával kapcsolatban. Kéri a képviselőket, hogy a következő ülésig gondolkodjanak azon, hogy milyen rendezvénnyel kapcsolódhatna községünk a megyei illetve országos programhoz.

Kérdés, hozzászólás nem hangzott el, a testület 10 szavazattal 0 ellenében az alábbi határozatot hozta:

1/1996. (I.11.) Kt. számú határozat
a lejárt határidejű határozatokról

A képviselő-testület a lejárt határidejű határozatokról szóló nemleges jelentést és a két ülés között történt fontosabb eseményekről szóló tájékoztatót tudomásul veszi.

2. napirendi pont: 1995. februárjában tárgyalta a képviselő-testület az étkeztetési nyersanyagköltségeket – mondja Hegedűs György polgármester. Az idei év jelentős áremelései miatt ez a téma újra aktuálissá vált. Javasolja, hogy 25%-kal emelje a testület a költséget, amennyiben nem lesz elegendő, évközben is visszatérhetünk rá.

A javaslattal egyetértve a képviselők 10 szavazattal 0 ellenében az alábbi határozatot hozták:

2/1996. (I.11.) Kt. számú határozat
az étkezési nyersanyagköltség meghatározásáról

A képviselő-testület a 24/1991. (II.9.) Korm. rendeletben biztosított jogkörében az élelmezési nyersanyagköltségeket az alábbiak szerint határozza meg:

- óvodás gyermek
75 Ft

- napközis gyermek
106 Ft

- menzás iskolás gyermek
75 Ft

- idősek klubja
75 Ft

- felnőtt kötelezően étkezők
106 Ft

- vendégétkező
91 Ft

- vendégétkező kis adag
75 Ft

Határidő: 1996. február 1.

Felelős: Hegedűs György polgármester

3. napirendi pont: Hegedűs György polgármester tájékoztatja a testület tagjait arról, hogy 1995-ben nem, korábban évente 10%-kal emelkedtek a lakások és a nem lakás céljára szolgáló helyiségek bérleti díjai. Az idei évre javasolja a 20%-os emelést.

A polgármester javaslatát elfogadva – vita nélkül – 10 szavazattal 0 ellenében a képviselők az alábbi határozatot hozták:
3/1996. (I.11.) Kt. számú határozat
a lakások és a nem lakás céljára szolgáló helyiségek bérleti díjának emeléséről

A képviselő-testület a községben lévő lakások és a nem lakás céljára szolgáló helyiségek bérleti díját 20%-kal felemeli.

Határidő: 1996. február 1.

Felelős: Pest Éva jegyző 

4. napirendi pont: Pest Éva jegyző ismerteti, hogy az ünnepélyes családi események díjtételeit is – követve az áremeléseket – meg kell változtatni, javasolja, hogy az elmúlt évben meghatározott 2.000 Ft-ot a testület 25%-kal emelje fel.

Tóth András: Javasolja az összeget 3.000 Ft-ban meghatározni.
Több javaslat nem hangzott el, a képviselő-testület 10 szavazattal 0 ellenében az alábbi határozatot hozta:

4/1996. (I.11.) Kt. számú határozat
az ünnepélyes családi események díjáról

A képviselő-testület az ünnepélyes családi események díjtételeit az alábbiakban határozza meg:

- virágtál
1250 Ft

- szülőköszöntő virág
750 Ft

- gyertya
375 Ft

- pezsgő
625 Ft

Összesen: 
3000 Ft

Határidő: 1996. január 15-től

Felelős: Pest Éva jegyző 

5. napirendi pont: Az utóbbi időben többször napirendre került a szemétszállítás, a vállalkozó az üzemanyag áremelését követve kérte az emelést. A lakosság által fizetett szemétszállítási díj eddig sem, és ezután sem fogja fedezni a kiadásokat, de az emelés elkerülhetetlen. Példaként elmondja a polgármester, hogy 1 évre 1 lakószoba és 1 személy esetében a fizetendő díj 240 Ft. A lakosság jelentős része pedig be sem fizeti ezt a díjat. 75%-os emelést javasol évente két részletben – március és szeptember 15-ig – történő fizetéssel.

Guzsván Lajosné: Az emelést alá kell támasztani azzal – a helyi TV-ben is megjelentetve -, hogy az önkormányzat nem vet ki újabb helyi adót; nincs például kommunális adó, mely magába foglalná a szemétszállítás díját.

Tóth András: Várhatóan minőségi javulás is lesz.

Hegedűs György: A díj az eddigi helyiségenkénti 20 Ft/hó-ról 35 Ft/hónapra változik az emeléssel.

Több hozzászólás nem hangzott el, a javaslat alapján az alábbi egyhangú határozat született:

5/1996. (I.11.) Kt. számú határozat
a szemétszállítási díj emeléséről

A képviselő-testület a szemétszállítási díj emelését 75%-ban határozza meg.

Határidő: azonnal

Felelős: Hegedűs György polgármester

6. napirendi pont: Dr. Schmidt József kérte, hogy a mai ülésen tárgyaljuk meg a balatonmáriafürdő-alsói tábor használati díjait, mert a járulékos költségek annyira  megemelkedtek, hogy nem biztosít fedezetet a befizetés. A nyaralásban nem a tábor díja a számottevő.
Hegedűs György: Nem tartaná szerencsésnek az emelést, mert az elmúlt évben is több iskola az emelés miatt mondta vissza a lefoglalását.

Hetényi Ádám: Valóban nem a tábor díja a sok a nyaralásban, de az emelésből minőségi javításra is kellene fordítani (pl. takarítóeszközök, festés, felszerelések).

Faller János: Nagyobb gondot kellene a hirdetésre fordítani, szélesebb körben kellene ismertté tenni a tábort.

Guzsván Lajosné: A Pedagógiai Intézet tábláján is lehet hirdetni.

Harsányi János: Javasolja az emelést, hogy legalább a tábor kiadásait fedezze.

Dr. Schmidt József: A tábor használati díjának emelésénél 20%-os emelést javasol.

Több kérdés, hozzászólás nem hangzott el, a képviselő-testület 10 szavazattal 0 ellenében az alábbi határozatot alkotta:

6/1996. (I.11.) Kt. számú határozat
a balatonmáriafürdő-alsói tábor használati díjáról

A képviselő-testület a balatonmáriafürdő-alsói tábor használati díját 1996. évre vonatkozóan az alábbiak szerint állapítja meg:

- dunaszekcsői gyerekek számára

   36.000 Ft/turnus illetve 120 Ft/nap

- nem helyi gyerekeknek és dunaszekcsői felnőtteknek 

   72.000 Ft/turnus illetve 220 Ft/nap

Ezeket a díjtételeket az 1996. évi nyári táborozásoknál kell alkalmazni.

Felelős: Hegedűs György polgármester

7. napirendi pont: Dr. Schmidt József: Az elmúlt évben az önkormányzatnak 500.000 Ft-tal kellett kiegészítenie a TB finanszírozását a készenléti díj fedezésére. 1996-ban a finanszírozás teljesen megváltozott. A községek a lakosság számát alapul véve 20 Ft/hó összeg támogatásban részesülnek. Ebből kell megoldani a hétvégi ügyeletet és a készenlétet. A hétvégi ügyelet megoldásáról az elmúlt ülésen tájékoztatót adott. A fennmaradó 11 Ft-ból kellene a készenléti díjat fedezni. Számításai szerint az önkormányzat költségvetéséből ehhez 3,50 Ft-ot kellene biztosítani, évente kb. 100.000 Ft-ot jelentene.

Van olyan község ahol elengedték a rendelő bérleti díját, van ahol gépkocsit vásároltak az orvosnak. Dunaszekcső a fenti összegen kívül nem támogatta semmivel az orvosokat.

Vállalkozó orvosok mindketten, a munkájukhoz szükséges gépeket, eszközöket maguk vásárolták. Szükségük lenne még felszerelésekre, bútorokra.

Tóth András: Dunaszekcsőn az egészségügyi szolgálat jól működik, várhatóan továbbra is ilyen lesz. A szinten tartásban kell gondolkodnunk. Javasolja a 3,50 Ft/hó/állandó lakos elfogadását. Véleménye szerint a 100.000 Ft és az 500.000 Ft közötti különbözetet is az egészségügyi ágazatra kellene fordítani.

Harsányi János: Inkább a pénzbeli támogatást javasolja, hiszen az orvos jobban tudja, hogy mit kell beszereznie.

Guzsván Lajosné: Automatikusan ne határozzuk meg a különbözet összegét és felhasználását, mert ha kell úgy is segít az önkormányzat.

Hegedűs György: A szerződés értelmében a műszerek beszerzése az önkormányzat feladata, de egyik orvos sem jelezte, hogy mire lenne szüksége.

Draskovits Pál: A szerződést alaposan át kell tanulmányozni, ahol szükséges ott módosítani kell, meghatározva a műszerek beszerzését is. Úgy kell ezt megtenni, hogy jó legyen a községnek, a lakosságnak és orvosnak egyaránt. Aki nincs állandó készenlétre kárhoztatva, az nem is tudja, hogy ez mit jelent.

Több kérdés, hozzászólás a napirenddel kapcsolatban nem hangzott el, a testület tagjai 9 szavazattal 1 tartózkodással az alábbi határozatot hozták:

7/1996. (I.11.) Kt. számú határozat
az egészségügy támogatásáról

A képviselő-testület az egészségügyi szolgálat ellátásához a készenléti díj fedezésére 3.50 Ft/hó/állandó lakos összeget biztosít a költségvetési rendeletben.

Határidő: 1996. február 29.

Felelős: Hegedűs György polgármester

Több tárgy nem volt, a polgármester az ülést berekesztette.
Kmf.


Hegedűs György
Pest Éva


Polgármester
jegyző 

Dunaszekcső község polgármestere

1/1996.

Meghívó

A Dunaszekcső Községi Önkormányzat képviselő-testülete 1996. január 11-én 17 órai kezdettel ülést tart, melyre meghívom.

Az ülés helye: Községháza tanácsterme

Napirendi pontok:

1.) Lejárt határidejű határozatok

Előadó: Hegedűs György polgármester

2.) Étkezési nyersanyagnormák meghatározása

Előadó: Hegedűs György polgármester

3.) Lakások és nem lakás céljára szolgáló helyiségek bérleti díjának emelése

Előadó: Hegedűs György polgármester

4.) A szemétszállítás éves díjának emelése

Előadó: Hegedűs György polgármester

5.) Ünnepélyes családi események díjtételének emelése

Előadó: Pest Éva Jegyzőkönyv

6.) Balatoni táborozási díjak meghatározása

Előadó: Dr. Schmidt József 

Dunaszekcső, 1996. január 5.



Hegedűs György



Polgármester

